
Incze Ferenc iparművészeti tervei (1937–1943)

Kutatásom tárgyát az Incze Ferenc munkásságának korai korszakából származó üveg- és kerámiatervek képezik. Az elsősorban festőként számon tartott művész a XX. századi Erdély festészeti életének perifériájára szorult, de annál különlegesebb életművet hagyott ránk, melyet viziószerű, allegorikus festményeinek egyedisége mutat. A két világháború közötti időszakból, a művész életének kevésbé ismert korszakából származó iparművészeti terveken a kor irányzatainak hatása és a pályakezdő stíluskeresése ismerhető fel.
Incze tervrajzai között a kerámia- és üvegtervek mellett számos divatrajz, emprimé, folyóirat címlapterv, és néhány egyéb témájú terv található. A tervrajzok közül tanulmányom részletesebben a kerámia-, valamint az üvegtárgyak terveivel foglalkozik, melyek katalogizálására és technikai leírására is sor került a kutatás során. A tervek felét képező rajzok a művész kiváló rajzkészségéről és kiegyensúlyozott kompozíciós érzékéről tanúskodnak, ugyanakkor a formaalakításában tükröződik gyakorlatiassága és jó anyagismerete. A mintegy ötven pontosan keltezett tervrajz elsősorban kancsókat ábrázol, emellett más használati tárgyak is felbukkannak közöttük (gyertyatartók, hamutartó). A csoportosításra az ábrázolt tárgyak anyaga alapján, ezen túl pedig azok típusa szerint került sor, majd a rajzok stílusát, kivitelezését vizsgáltam. A formavilágukban és színvilágukban egyaránt nagyon változatos tervrajzok egyszerűek és gondosan szerkesztettek: jól tükrözik a két világháború közötti magyar, valamint erdélyi művészeti tendenciák számos jellemzőjét. Ezt elsősorban a modern irányzatok esztétikájához lehet kapcsolni, melyen belül ez esetben az art deco stílusa, valamint a népművészeti motívumok gyakori, de mindeközben stilizált használata jelenik meg.
A rajzok bemutatása az életműben való elhelyezés mellett a kor iparművészeti törekvéseibe is betekintést kíván nyújtani, árnyalva az erdélyi művészettörténeti kutatásnak e kevésbé feltárt területét.
                                                      



